《徐州饭管洪尹珍主事家有怀亡弟》
明代·程敏政

去年过彭城，朔风萧萧征马鸣。
今年过彭城，东风渺渺扁舟行。
渐觉此身为客惯，才见花飞又花绽。
南去北来曾几时，随阳却似云中雁。
九里峰前春草芳，百步矶头春水长。
偶然一饭剪银烛，行河使者尚书郎。
逍遥堂空谁作主，感慨当时对床语。
归来展转不成眠，独倚篷窗听风雨。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。